钦定古今图书集成/明伦汇编/官常典/第204卷 > 杜暹
## 钦定古今图书集成/明伦汇编/官常典/第204卷 > 杜暹

按《唐书》本传：“暹，濮州濮阳人。父承志，武后时为监察
御史。怀州刺史李文暕为人所告，诏承志推验，无实。
文暕，宗室近属也，卒得罪，承志贬为方义令，迁天官
员外郎。见罗织狱兴，移疾去，卒于家。自高祖至暹，五
世同居，暹尤恭谨，事继母孝。擢明经第，补婺州参军。
秩满归，吏以纸万番赆之，暹为受百番，众叹曰：‘昔清
吏受一大钱，何异哉’？”为郑尉，复以清节显。华州司马
杨孚，公挺人也，每咨重暹。会孚迁大理正，暹适以累
当坐，孚曰：“使若人得罪，众安劝乎？”以状言执政，繇是
擢为大理评事。开元四年，以监察御史覆屯碛西。会
安西副都护郭虔瓘与西突厥可汗阿史那献、镇守
使刘遐庆更相讼，诏暹即按入突骑施帐，究索左验。
虏以金遗暹，暹固辞。左右曰：“公使绝域，不可失戎心。”
乃受焉，阴埋幕下。已出境，乃移交畀取之。突厥大惊，
度碛追不及，去。迁给事中，以母丧解。会安西都护张
孝嵩迁太原尹，或言暹往使安西，虏伏其清，今犹慕
思，乃夺服拜黄门侍郎，兼安西副大都护。明年，于阗
王尉迟朓约突厥诸国叛。暹觉其谋，发兵讨斩之，支
党悉诛，更立君长，于阗遂安。以功加光禄大夫。守边
四年，抚戎练士，能自勤励，为夷夏所乐。十四年，召同
中书门下平章事，遣中使往迎谒见，赐绢二百、马一
匹，第一区与李元纮，轻重不得罢。为荆州都督长史。
历魏州刺史、太原尹。帝幸北都，进户部尚书，许扈跸
还，复东幸，以暹为京留守。暹率当番卫士，缮三宫城，
浚池督役不少懈。帝闻嘉之，数赐书褒劳，进礼部尚
书，封魏县侯。二十八年卒，赠尚书右丞相，遣使护丧，
禁中出绢三百匹赐之太常，谥曰贞肃。右司员外郎
刘同昇等以暹行忠孝，谥有未尽。博士裴总谓“暹往
以墨衰，受命安西，虽勤劳于国，不得尽孝。”其子列诉，
帝更敕有司考定，卒谥贞孝。暹友爱，抚异母弟昱甚
厚。其为人少学术，故当朝议论，时失浅薄，然能以公
清勤约自将，亹亹为之。自弱冠，誓不通亲友献遗以
终身。既卒，尚书省及故吏致赙，其子孝友，一不受以
行暹素志云。